B'investiment ta' erba' miljun ewo se jkun qed isir tisbiħ komplet fl-Iskola Primarja tan-Nadur. Tħabbar dan waqt żjara fl-iskola mill-Ministru għall-Edukazzjoni, Justyne Caruana fejn spjegat kif ix-xogħolijiet huma estensivi sabiex jiġi assigurat ambjent ta' tagħlim sigur kemm għall-edukaturi u kif ukoll għall-istudenti. Il-proġett mistenni jibda fix-xhur li ġejjin, hekk kif għaddejjin il-proċessi marbuta mat-tender flimkien mal-proċess ta' rilokazzjoni tal-istudenti għal partijiet oħra fin-Nadur stess sakemm ikun qiegħed isir ix-xogħol. Dan hekk kif f'din l-iskola jattendu madwar 200 tifel u tifla u hemm ukoll 30 edukatur. Il-proġett tal-Iskola Primarja tan-Nadur jinvolvi t-tisbiħ estensiv tal-iskola primarja eżistenti u intenzjonat biex l-iskola jkollha spazji edukattivi moderni, aċċessibbli u komdi għal uliedna u għall-edukaturi. Apparti t-tisbiħ komplet tal-iskola minn ġewwa u minn barra, il-proġett se jinkludi d-disinn mill-ġdid tal-ispazji miftuħa u rikreattivi, kif ukoll il-ħolqien ta' spazji ġodda għat-tagħlim ta' suġġetti estrakurrikulari, fosthom dance studio, music room, literacy room, theatre studio, u klassijiet għall-arti. Permezz tal-proġett se tkun indirizzata wkoll l-aċċessibilità fil-binja, li se tkun effiċjenti fl-enerġija. Dan huwa proġett minn sensiela ta' proġetti li jammontaw għal madwar €35 miljun, li l-Fondazzjoni Għall-Iskejjel t'Għada, fi ħdan il-Ministeru għall-Edukazzjoni, qed tinvesti f'Għawdex.